Andrew Tate

**Emory Andrew Tate III** (født 1986) er en britisk-amerikansk høyreradikal influenser og tidligere verdensmester i kickboksing. Etter endt idrettskarriere ble han kjent for sine kontroversielle uttalelser om kjønn, maktforhold, seksuelle overgrep og trakassering, noe som har ført til bred medieoppmerksomhet.

I august 2022 ble Tate utestengt fra flere sosiale medieplattformer, inkludert Facebook, Instagram og TikTok, etter brudd på plattformenes retningslinjer om hatefulle ytringer, særlig knyttet til kvinnefiendtlighet.

I desember 2022 ble han varetektsfengslet i Romania sammen med sin bror Tristan Tate og to rumenske kvinner, siktet for voldtekt, menneskehandel og organisert kriminalitet. I mars 2023 ble de overført til husarrest, og i juni samme år ble de formelt tiltalt. Alle de tiltalte nekter straffskyld.

I mars 2025 ble Tate anklaget for vold og trusler mot sin tidligere partner, Brianna Stern, under et opphold på Beverly Hills Hotel. Stern hevder å ha fått en hjernerystelse og å ha blitt utsatt for kvelning og drapstrusler. Tates advokat avviser anklagene og hevder at søksmålet er økonomisk motivert.

I rettsdokumenter som BBC fikk tilgang til i april 2025, fremgår det at Andrew Tate angivelig skal ha rettet en pistol mot ansiktet til en kvinne og uttalt: «Du gjør som jeg sier, ellers blir det helvete å betale». En av kvinnene som står bak søksmålet, opplyser at Tate skal ha kvalt henne under samleie til hun mistet bevisstheten, og deretter fortsatt samleie etter at hun hadde mistet bevisstheten.

## Etterforskning og opphold i Romania
Andrew Tate flyttet til Romania i 2017 mens britisk politi etterforsket 11 forhold mot ham, blant annet seksuelle overgrep. I en video uttalte han at en av grunnene til flyttingen var at voldtektssaker lettere kunne henlegges i Øst-Europa.

Den 11. april 2022 ransaket rumensk politi Tates bolig etter at USAs ambassade varslet om at en amerikansk kvinne kunne være holdt fanget der. Politiet fant to kvinner på eiendommen – en amerikansk og en rumensk – som begge hevdet at de ble holdt mot sin vilje. Dette utløste en etterforskning av menneskehandel og voldtekt. Etter fem timers avhør ble Tate og broren løslatt. Tate benektet anklagene og hevdet at saken var et resultat av swatting.

Den 29. desember 2022 gjennomførte politiet en ny ransaking, både i Tates hjem og i boligen til en tidligere politikvinne mistenkt for å være involvert. Påtalemyndigheten uttalte at de hadde identifisert seks kvinner som angivelig ble seksuelt utnyttet og tvunget til å produsere pornografiske filmer. Tate, hans bror, den tidligere politikvinnen og en fjerde person ble pågrepet og varetektsfengslet i 24 timer, siktet for menneskehandel, voldtekt og deltakelse i en organisert kriminell gruppe. Etterforskningen ble senere utvidet til også å omfatte hvitvasking av penger.

Den 30. desember 2022 besluttet en rumensk domstol å varetektsfengsle Tate i 30 dager. Fengslingen ble forlenget flere ganger, og Tate forble i varetekt frem til 31. mars 2023, da han ble satt i husarrest. I april samme år kunngjorde tre britiske kvinner at de ville saksøke Tate for overgrep som angivelig skal ha funnet sted i Luton mellom 2013 og 2016. Påstandene inkluderer voldtekt, grov mishandling og trusler med våpen. Tate avviste anklagene.

I juni 2023 hevdet en britisk kvinne at hun ble kvalt til bevisstløshet av Tate under et samleie i 2014. Ifølge henne våknet hun med en bloduttredelse i øyet, angivelig forårsaket av kvelertaket. En talsperson for Tate benektet anklagene. Samme måned skjerpet DIICOT siktelsen mot Tate-brødrene og deres medtiltalte fra «enkeltstående tilfeller» til «vedvarende menneskehandel». Påtalemyndigheten identifiserte ytterligere ett offer, noe som økte det totale antallet til syv.

Den 20. juni 2023 ble Tate, hans bror og de to kvinnene tiltalt for voldtekt, menneskehandel og opprettelse av et kriminelt nettverk med formål om seksuell utnyttelse. Alle fire nekter straffskyld.

I august 2024 ble Tate satt i husarrest mens etterforskningen pågikk. I januar 2025 opphevet domstolen husarresten, men han ble fremdeles holdt under rettslig kontroll.

## Kontroverser
Tate fikk først bred oppmerksomhet utenfor idretten i 2016 da han ble fjernet fra den 17. sesongen av *[[Big Brother]]*. Årsaken var en lekket video der han slo en kvinne med et belte. Senere uttalte både Tate og kvinnen at handlingene var iscenesatt og samtykkende.

I 2017 skapte han debatt på Twitter da han kommenterte Harvey Weinstein-saken og uttrykte synspunkter om seksuell trakassering. Han uttalte blant annet at kvinner som blir voldtatt må ta noe av ansvaret selv. Flere av hans Twitter-kontoer ble suspendert på ulike tidspunkter, og i et intervju i 2022 erklærte han seg selv som sexist.

Etter at Elon Musk overtok Twitter i november 2022, fikk Tate kontoen sin tilbake. I desember samme år utfordret han den svenske klimaaktivisten Greta Thunberg i en Twitter-melding, der han skrøt av sine 33 luksusbiler og ba om hennes e-postadresse for å sende «mer informasjon». Thunberg svarte med den sarkastiske e-postadressen «smalldickenergy@getalife.com», noe som fikk stor oppmerksomhet i media. Kort tid senere, den 4. januar 2023, beslagla rumenske myndigheter elleve av bilene til Tate og hans bror som en del av den pågående etterforskningen.

Tate driver *Hustler's University*, en nettbasert plattform hvor medlemmer betaler en månedlig avgift for opplæring i emner som dropshipping og kryptovalutahandel. Frem til august 2022 hadde nettstedet et affiliate-markedsføringsprogram der medlemmer kunne tjene provisjon ved å verve nye deltakere, noe enkelte kritikere har sammenlignet med et pyramidespill. I 2022 oppfordret Tate medlemmene til å spre videoer av ham på sosiale medier for å øke engasjementet. I oktober samme år ble plattformen omdøpt til *The Real World by Andrew Tate*.

## Referanser


## Eksterne lenker
* 
* 
*  «Kongen av giftig maskulinitet» Artikkel hos NRK (2022)
*  «Derfor er Andrew Tate kontroversiell» Artikkel hos *[[VG]]* (2022)